Document ID: 32014D0281

PROVEDBENA ODLUKA KOMISIJE
оd 14. svibnja 2014.
o EU-ovom priznanju Hrvatskog registra brodova prema Uredbi (EZ) br. 391/2009 Europskog parlamenta i Vijeća o zajedničkim pravilima i normama za organizacije koje obavljaju pregled i nadzor brodova
(priopćeno pod brojem dokumenta C(2014) 3014)
(Tekst značajan za EGP)
(2014/281/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 391/2009 Europskog parlamenta i Vijeća od 23. travnja 2009. o zajedničkim pravilima i normama za organizacije koje obavljaju pregled i nadzor brodova (1), a posebno njezin članak 4. stavak 1.,
uzimajući u obzir dopise od 23. srpnja 2010. i 25. veljače 2014. hrvatskih vlasti kojima se od Komisije traži da Hrvatskom registru brodova (u daljnjem tekstu: HRB) dodijeli EU-ovo priznanje,
budući da:
(1)
U skladu s člankom 3. stavkom 1. Uredbe (EZ) br. 391/2009 države članice koje žele dodijeliti ovlaštenje organizaciji koja još nije priznata moraju podnijeti zahtjev za priznanje Komisiji.
(2)
Republika Hrvatska podnijela je 23. srpnja 2010. informacije i dokaze o tome da HRB udovoljava zahtjevima Uredbe (EZ) br. 391/2009. Imajući u vidu da postupak priznavanja može trajati duže razdoblje nakon podnošenja zahtjeva i da od pristupanja do završetka postupka Vlada Republike Hrvatske neće HRB-u moći dodjeljivati zakonom propisane zadaće, Komisija je pokrenula pripremne faze ocjenjivanja HRB-a prije nego što je Hrvatska postala država članica Unije.
(3)
Hrvatska je 25. veljače 2014. Komisiji ponovno poslala svoj zahtjev da HRB-u dodijeli EU-ovo priznanje nakon pristupanja Hrvatske Uniji.
(4)
Komisija je, uz pomoć Europske agencije za pomorsku sigurnost, provjerila da HRB udovoljava svim minimalnim mjerilima navedenima u Prilogu I. Uredbi (EZ) br. 391/2009.
(5)
Ocjena se temeljila na proučavanju dokumentacije koju su podnijele hrvatske vlasti, kao i na ishodima dviju inspekcija HRB-ovih ureda koje su proveli stručnjaci iz Europske agencije za pomorsku sigurnost u listopadu 2011. i jedne inspekcije provedene u listopadu 2013. kako bi se provjerilo provođenje korektivnih mjera koje je HRB poduzeo za rješavanje nedostataka koje je Komisija ustanovila prilikom ocjene.
(6)
U svim slučajevima u kojima je utvrđen nedostatak HRB je proveo odgovarajuće i dovoljne korektivne mjere. HRB je za vrijeme postupka ocjene učinkovito surađivao i pokazao svoju sposobnost za poboljšavanje vlastite organizacije i postupaka na proaktivan način.
(7)
Provedba određenog broja korektivnih mjera još uvijek traje te će se i dalje pratiti, a posebno otvaranje područnog ureda u Šangaju u Kini. Međutim, to ne dovodi u pitanje cjelokupnu kvalitetu organizacijskih sustava i kontrolnih mehanizama.
(8)
Komisija je također utvrdila da se HRB obvezao ispuniti odredbe članka 8. stavka 4. i članaka 9., 10. i 11. Uredbe (EZ) br. 391/2009.
(9)
HRB-ova učinkovitost u području sigurnosti i sprečavanju onečišćavanja zadovoljava, iako je malo ispod prosječne učinkovitosti ostalih organizacija s priznanjem EU-a. Konkretno, ta učinkovitost pokazuje pozitivan trend prema Pariškom memorandumu o suglasnosti o nadzoru države luke uz prosječnu stopu zadržavanja od 0,51 % za razdoblje od 2010. do 2012., u usporedbi s 0,89 % za razdoblje od 2009. do 2011. i 1,44 % za razdoblje od 2008. do 2010. HRB također nije zabilježio nijedno zadržavanje „povezano s priznatom organizacijom” u 2010., 2011. i 2012. prema režimu nadzora države luke Obalne straže Sjedinjenih Američkih Država.
(10)
Kako bi se zajamčilo da organizacija stalno održava svoju sposobnost za djelovanje u skladu sa zahtjevima Uredbe (EZ) br. 391/2009 i s obzirom na relativno malu veličinu flote koju HRB u ovom trenutku certificira, Komisija smatra da bi bilo kakav znatan rast aktivnosti organizacije trebao biti praćen odgovarajućim povećanjem njezinih tehničkih i upravljačkih sposobnosti, uključujući, po potrebi, širenje mreže ureda.
(11)
Pravna osoba HRB-a osnovana je u Splitu u Hrvatskoj kao javna ustanova u skladu sa Zakonom o Hrvatskom registru brodova od 20. rujna 1996. (Narodne novine, br. 81/96) i Statutom Hrvatskog registra brodova od 1. lipnja 1997. Njezino je ime „Hrvatski registar brodova”.
(12)
Mjere predviđene ovom odlukom u skladu su s mišljenjem Odbora za sigurnost na moru i sprečavanje onečišćenja s brodova osnovanog Uredbom (EZ) br. 2099/2002 Europskog parlamenta i Vijeća (2),
DONIJELA JE OVU ODLUKU:
Članak 1.
„Hrvatski registar brodova” priznaje se u skladu s člankom 4. stavkom 1. Uredbe (EZ) br. 391/2009.
Članak 2.
Ova je Odluka upućena državama članicama.
Sastavljeno u Bruxellesu 14. svibnja 2014.

Labels: 7
8
9
18
15